ས་གླུད་རྒྱ་ཆེན་འདི། །བླ་རྐུན་བདུད་དང་སྡེ་བརྒྱད་ཚོགས། །རྒྱལ་བསེན་དམ་སྲི་ཡུལ་འདྲེ་གདོན། །སྲོག་བདག་གནོད་བྱེད་རྣམས་ལ་སྦྱིན། །ཁྱེད་རྣམས་ཡས་གླུད་འདིས་ཚིམ་ལ། །བླ་ཚེ་གདོན་གྱིས་ཁྱེར་བ་བསླུ། །བཟུང་བ་ཐོང་ལ་བཅིངས་པ་ཁྲོལ། །མནན་པ་ཁྱོགས་ལ་བསྡམས་པ་གློད། །ཡལ་བ་ཁུག་ལ་གས་པ་སྦྱོར། །ཆད་པ་མཐུད་ལ་ཡོ་བ་བསྲང་། །ན་བ་སངས་ལ་འཆི་བ་སློངས། །ལྷ་སྲིན་སྡེ་བརྒྱད་བདུད་སྡེའི་ཚོགས། །གདོན་ཆེན་བཅོ་ལྔ་བགེགས་ཆེན་སྟོང་། །གསོན་འདྲེ་ཤི་སྲི་ཟ་འདྲེ་གཤེད། །ཐམས་ཅད་ལག་ནས་བླ་བསླུའོ། །ཕྱོགས་སྐྱོང་བཅུ་ཡི་བླ་ཁྱེར་བསླུ། །ཡོན་བདག་བླ་ཉམས་སོར་ཆུད་ནས། །ཚེ་བསྲིངས་དཔལ་བསྐྱེད་ནད་གདོན་ཞི། །འཆི་མེད་ཚེ་ཐོབ་བསྐལ་བརྒྱར་འཚོ། །ཚེ་བརྟན་མདའ་དར་འདི་ལ་ཐིམ། །མི་འབྲུ་ནས་བས་འཕེལ་བའི་ནས། །ཕོ་རྒྱུད་དུང་བས་དཀར་བའི་དུང་། །མོ་རྒྱུད་ཤེལ་བས་གསལ་བའི་ཤེལ། །མི་བཀྲག་གཡུ་བས་བཀྲ་བའི་གཡུ། །མི་རྒྱུད་ཆུ་བས་རིང་བའི་མཚོ། །བླ་རྟགས་དངོས་སུ་བརྟན་པའི་གཟུགས། །བླ་ཁྱེར་དངོས་སུ་ཁུག་རྟགས་བླ། །བདེན་རྫུན་འཁྲུལ་པ་མེད་པའི་ཤྭ། །ཚེ་སྲོག་སྲ་བརྟན་བླ་རྡེར་དཀར། །བླ་རྟེན་རྣམས་ལ་བླ་ཁུག་ཅིག །དཀོན་མཆོག་བདེན་པས་བླ་ཁུག་ཅིག །དབང་དྲག་འབར་བས་བླ༴ གོ་ཆ་ལྷ་ལྔས་བླ༴ ལྕགས་སྡིག་འབར་བས་བླ༴ ཡཀྴ་མེ་དབལ༴ རྡོ་རྗེ་འབར་བས༴ ཁྲོས་མ་ནག་མོའི༴ ཁྱུང་ཆེན་འབར་བས༴ ཁྲོ་བོ་བཅུ་ཡི་བླ་ཁུག་ཅིག །སྔགས་འཆང་བདག་གི་བདེན་སྟོབས་དང་། །གསང་སྔགས་རིགས་སྔགས་བདེན་པ་དང་། །རྒྱུ་འབྲས་བསླུ་མེད་བདེན་པ་ཡིས། །བླ་བདུད་ལག་ནས་བླ་ཚེ་ཁུག །བླ་བརྟེན་འདི་དང་དབྱེར་མེད་གྱུར།། དེ་ནས་ཤྭ་རྒྱབ་བླ་རྟགས་བསྐོར། བླ་མཚོ་དཀྲུགས་ལྷ་བདུད་བྱེ། བླ་གླུད་རྫོངས། ཧོཿ དགོངས་ཤིག་བླ་མ་དཀོན་མཆོག་གསུམ། །གསོན་ཅིག་ཡི་དམ་ཆོས་སྐྱོང་དང་། །དཀར་ཕྱོགས་སྐྱོང་བའི་གཞི་བདག་ཚོགས། །འགོ་བའི་ལྷ་ལྔ་སྐྱོབ་ལྷ་དགུ། །ཁྱེད་རྣམས་གསོན་ཅིག་དགོངས་མཛོད་ལ། །དེ་རིང་རྒྱུ་སྦྱོར་ཡོན་བདག་གི །བླ་ཚེ་གདོན་གྱི་ཁྱེར་སྲིད་ན། །ཁྱེད་ཀྱི་ཐུགས་རྗེ་རྩལ་སྤྲུགས་ལ། །བླ་ཚེ་ཁྱེར་བ་འདིར་ཁུག་ཅིག །བླ་སྲོག་བླུ་བའི་དུས་ལ་བབ། །བླ་ཤྭ་ཆེ་བའི་དུས་ལ་བབ། །བླ་རྟགས་རང་ལ་སྟོན་པ་དང་། །སྐྱེས་ལྷ་རྒྱལ་བའི་ཕྲིན་ལས་མཛོད། །འདྲེ་བདུད་ཕམ་པའི་ལས་མཛོད་ཅིག །བླ་བདུད་ཡས་ཀྱི་རྫང་ནས་ནི། །བདུད་ཡུལ་མུན་པའི་གླིང་དུ་རྫོངས། །དུས་ལ་བབ་པོ་ས་མ་ཡ། །ལྷ་ཡིས་བདུད་ནི་ཕམ་པར་བྱེད། །མི་ཡིས་འདྲེ་འདི་ཕམ་པར་བྱེད།། ཉི་མ་ཡིས་ནི་མུན་པ་ཕམ། །མེ་ཡིས་ཤིང་ནི་ཕམ་པར་བྱེད། །ཕམ་རྒྱལ་ཤྭ་ཡིས་འབྱེད་པ་ཡིན། །བདེན་རྫུན་ལྷ་ཡིས་ཕྱེས་པ་ཡིན། །དཀར་ནག་ལས་འབྲས་ཀྱིས་བསལ་བའི། །དགེ་སྡིག་གཤིན་རྗེས་ཕྱེས་པ་ཡིན། །ཡོན་བདག་ཆོས་བྱེད་དམ་ལྡན་འདི། །ནད་མེད་གདོན་ལས་གྲོལ་བ་ཡིན། །ཉེས་མེད་ལྷ་ཡིས་སྐྱབས་པ་ཡིན། །མི་དང་གདོན་གཉིས་ད་ཕྱེས་ཅིག །ལྷ་དང་འདྲེ་གཉིས་ད་ཕྱེས་ལ། །འདྲེ་གདོན་བཀར་བའི་དུས་ལ་བབས། །ད་ནི་བདུད་ཁྱོད་ལམ་བསྟན་བྱ། །ཕྱི་མིག་མ་ལྟ་འགྲོ་བར་གྱིས། ། ཞེས་བླ་གླུད་བདུད་གཟུགས་ཕྱིར་ཁ་བསྒྱུར། འབྲུ་ནག་ཤྭ་ནག་རྡེལ་ནག་བཅས། བླ་བདུད་ནང་དུ་འཕང་། ལྷ་ཆས་སྦྱིན་བདག་ལྷ་མདུན་ཡར་གྱུར་ཅིག ཧཱུྃ། ད་ནི་བདུད་ཚོགས་ལམ་ཞིག་བསྟན། །དགུ་ཐིག་སྐྱ་མོ་ལྷ་ཡི་ལམ། །ལམ་བསྟན་ནམ་མཁའི་མཐའ་ལ་སྟོན། །དམིགས་མེད་སྟོང་པའི་དབྱིངས་སུ་སོང་། །འབབ་ཆུ་སྔོན་མོ་ཀླུ་ཡི་ལམ། །ལམ་བསྟན་རྒྱ་མཚོའི་ཕ་རོལ་སོང་། །རིན་ཆེན་གསེར་གཡུ་གླིང་དུ་སོང་། །བརྒྱ་ལམ་སྐྱ་མོ་མི་ཡི་ལམ། །ལམ་བསྟན་ལུང་གསུམ་མདོ་རྒྱུད་བསྟན། །རི་བདུན་རོལ་མཚོའི་ཕ་རོལ་སོང་། །ལམ་བསྟན་ཚུར་ལ་མ་ལྡོག་ཅིག །གལ་ཏེ་མི་འགྲོ་བཀའ་འདས་ན། །ནམ་མཁའ་ཁྲོ་བོ་རོལ་པས་གང་། །བར་སྣང་ཁྲོ་མོ་གཏུམ་མོས་གཏམས། །ས་གཞི་ཁྲོ་སྲས་འཆོལ་བས་ཁྱབ། །མེ་དཔུང་མཚོན་ཆ་སྐར་ལྟར་འཁྲུགས། །བྱ་ཁྱུང་ལྕགས་སྡིག་གློག་ལྟར་འཁྱུགས། །དྲག་སྔགས་ཐུན་རྫས་སེར་ལྟར་དབབ། །གདོན་བགེགས་དམིགས་མེད་རྡུལ་དུ་བརླག །དེ་བས་ད་ལྟ་ཕྱིར་དེངས་ཤིག །ཨོཾ་ཨཱཿཧཱུྃ་ཨརྩིག་སོགས། ཨོཾ་པྲ་སོད་སོགས། སུམྦྷ་ནི་སོགས།  ཐུན་གྱིས་བྲབ་ནས།  བདུད་མདོས་རྫོངས།  ཕྱི་མིག་མི་ལྟ་འོང་།  བསྲུང་འཁོར་དྲག་པོ་ལྟར་བསྒོམས།  དེ་ནས་མདའ་དར་ཐོགས་ནས།  ཚེ་སྒྲུབ་དང་།  ཚེ་འགུགས་བྱ་བ་ནི། ཨོཾ༔ ན་མོ་ཨ་མི་ཏ་བྷ་ཡེ༔ ཚེ་སྒྲུབ་འཆི་མེད་བཙན་རྫོངས་ཀྱི༔ ཡང་གསང་ཐུགས་ཀྱི་སྒྲུབ་པ་ནི༔ ཧྲཱིཿ རང་རིག་མ་བཅོས་སྐྱེ་མེད་ཀློང་༔ འགགས་མེད་རང་གསལ་ཚེ་དཔག་མེད༔ དམར་གསལ་པདྨ་རཱ་གའི་མདངས༔ ཕྱག་གཉིས་མཉམ་བཞག་ཚེ་བུམ་བསྣམས༔ ཞབས་གཉིས་རྡོ་རྗེ་སྐྱིལ་ཀྲུང་བཞུགས༔ ཞལ་གཅིག་མཛེས་འཛུམ་ལོངས་སྤྱོད་རྫོགས༔ པདྨ་ཉི་ཟླའི་ཁྲི་སྟེང་གསལ༔ སྐུ་ཡི་གནས་ལྔར་ཚེ་ལྷ་ནི༔ རིགས་ལྔའི་ལྷ་ཚོགས་གསལ་བར་བསྐྱེད༔ ཡེ་ཤེས་སེམས་དཔའི་ཐུགས་ཀར་ཧྲཱིཿ དེ་མཐར་སྔགས་ཀྱི་ཕྲེང་བས་བསྐོར༔ ཨོཾ་ཨ་མི་ཏ་བྷ་ཨཱ་ཡུ་སིདྡྷི་ཧཱུྃ་ཧྲཱིཿ ཞེས་བཟླས་ཚེ་ཡི་རིག་འཛིན་འགྲུབ༔  ས་མ་ཡ་རྒྱ་རྒྱ་རྒྱ༔  རྔ་ཡབ་ཟངས་མདོག་དཔལ་རི་ནས༔  པད་འབྱུང་ཞལ་གདམས་ཤིན་ཏུ་ཟབ༔  སྔགས་ཀྱི་བསྲུང་མས་བཀའ་འདི་གཉེར་རྒྱ༔  T ཞེས་ཚེ་སྒྲུབ་བྱ༔ དེ་ནས་ཚེ་འགུགས་པ་ནི༔ ཚེ་སྒྲུབ་ཐབས་ཤེས་ཁ་སྦྱོར་ལས༔ ཀྱཻ༔ ཉི་མ་ཤར་ཕྱོགས་རྡོ་རྗེའི་རིགས༔ མི་བསྐྱོད་རྡོ་རྗེ་ཚེ་ཡི་བདག༔ ཁྱོད་ཀྱི་ཐུགས་དམ་དུས་ལ་བབས༔ དུས་གསུམ་སངས་རྒྱས་ཐམས་ཅད་ཀྱི༔ ཐུགས་ཀྱི་བྱིན་རླབས་ཚེ་བསོད་དཔལ༔ འབྱོར་པ་མངའ་ཐང་སྨོན་ལམ་འབྲས༔ སྐུ་ལ་བསྡུས་ཤིང་ཡེ་ཤེས་ཀྱིས༔ རྡོ་རྗེ་ལྔ་ཡི་ངོ་བོར་བྱོན༔ རང་ལུས་བུམ་དཀྱིལ་གཏམས་པར་གྱུར༔ རྡོ་རྗེ་ཚེ་ཡི་དངོས་གྲུབ་སྩོལ༔ ཞེ་སྡང་འབར་བས་ཚེ་ཉམས་ན༔ མེ་ལོང་ཡེ་ཤེས་ངོ་བོར་གསོས༔ ཧཱུྃ་ཡིག་སྔོན་པོས་དབང་དུ་བསྡུས༔ ཐིག་ལེ་སྔོན་པོས་གས་པ་སྦྱོར༔ ཟེར་ཐག་སྔོན་པོས་ཆད་པ་མཐུད༔ ལྕགས་ཀྱུ་སྔོན་པོས་ཡར་བ་ཁུག༔ ཚེ་བསོད་བདག་གི་ལུས་ལ་བསྟིམ༔ ཐུགས་མཆོག་རྡོ་རྗེ་ཚེ་བརྟན་རྒྱ༔ མེ་ལོང་ཡེ་ཤེས་དབྱིངས་སུ་ཐོབ༔ ཀྱཻ༔ ཉི་མ་ལྷོ་ཕྱོགས་རིན་ཆེན་རིགས༔ རིན་ཆེན་འབྱུང་ལྡན་ཚེ་ཡི༴ ཁྱོད་ཀྱི་ཐུགས་དམ༴ དུས་གསུམ་སངས་རྒྱས༴ ཡོན་ཏན་བྱིན་རླབས༴ འབྱོར་པ་མངའ་ཐང༴ སྐུ་ལ་བསྡུས༴ རིན་ཆེན་འབར་བའི༴ རང་ལུས་བུམ་དཀྱིལ༴ རིན་ཆེན་ཚེ་ཡི་དངོས་གྲུབ༴ ང་རྒྱལ་གདུག་པས༴ མཉམ་ཉིད་ཡེ་ཤེས་ངོ་བོར༴ ཏྲྃ་ཡིག་སེར་པོས༴ ཐིག་ལེ་སེར་པོས༴ ཟེར་ཐག་སེར་པོས༴ ཞགས་པ་སེར་པོས༴ ཚེ་བསོད་བདག༴ ཡོན་ཏན་རྡོ་རྗེ་ཚེ༴ མཉམ་ཉིད་ཡེ་ཤེས་དབྱིངས་སུ༴ ཀྱཻ༔ ཉི་མ་ནུབ་ཕྱོགས་པདྨའི༴ པདྨ་སཾ་བྷ་ཚེ་ཡི༴ ཁྱོད་ཀྱི་ཐུགས་དམ༴ དུས་གསུམ་སངས་རྒྱས༴ གསུང་གི༴ འབྱོར་པ་མངའ་ཐང༴ སྐུ་ལ་བསྡུས༴ པདྨ་འདབ་བརྒྱད་ངོ་བོར༴ རང་ལུས་བུམ་དཀྱིལ༴ པདྨ་ཚེ་ཡི་དངོས་གྲུབ༴ འདོད་ཆགས༴ སོར་རྟོག་ཡེ་ཤེས་ངོ་བོར༴ ཧྲཱིཿཡིག་དམར་པོས༴ ཐིག་ལེ་དམར་པོས༴ ཟེར་ཐག་དམར་པོས༴ ལྕགས་སྒྲོག་དམར་པོས༴ ཚེ་བསོད་བདག༴ གསུང་མཆོག་རྡོ་རྗེ་ཚེ༴ སོར་རྟོག་ཡེ་ཤེས་དབྱིངས་སུ༴ ཀྱཻ༔ ཉི་མ་བྱང་ཕྱོགས་ལས་ཀྱི་རིགས༔ དོན་ཡོད་གྲུབ་པ་ཚེ་ཡི་བདག༔ ཁྱོད་ཀྱི་ཐུགས་དམ༴ དུས་གསུམ་སངས་རྒྱས༴ ཕྲིན་ལས་བྱིན་རླབས༴ འབྱོར་པ་མངའ་ཐང༴ སྐུ་ལ་བསྡུས༴ རྒྱ་གྲམ་འབར་བའི༴ རང་ལུས་བུམ་དཀྱིལ༴ ཀརྨ་ཚེ་ཡི་དངོས་གྲུབ༴ ཕྲག་དོག་གནོད་པའི་ཚེ་ཉམས་ན༔ བྱ་གྲུབ་ཡེ་ཤེས་ངོ་བོར་གསོས༔ ཨཱཿཡིག་ལྗང་ཁུ་དབང༴ ཐིག་ལེ་ལྗང་ཁུས་གས་པ་སྦྱོར༔ ཟེར་ཐག་ལྗང་ཁུས་ཆད་པ་མཐུད༔ དྲིལ་བུ་ལྗང་ཁུས་ཡར་བ་བསྡུས༔ ཚེ་བསོད་བདག་གི་ལུས་ལ་བསྟིམ༔ ཕྲིན་ལས་རྡོ་རྗེ་ཚེ་བརྟན་རྒྱ༔ བྱ་གྲུབ་ཡེ་ཤེས་དབྱིངས་སུ་ཐོབ༔
ཀྱཻ༔ ཉི་མ་དབུས་ཕྱོགས་སངས་རྒྱས་རིགས༔ རྣམ་པར་སྣང་མཛད་ཚེ་ཡི་བདག༔ ཁྱོད་ཀྱི་ཐུགས་དམ་དུས་ལ་བབས༔ དུས་གསུམ་སངས་རྒྱས་ཐམས་ཅད་ཀྱི༔ སྐུ་ཡི་བྱིན་རླབས་ཚེ་བསོད་དཔལ༔ འབྱོར་པ་མངའ་ཐང་སྨོན་ལམ་འབྲས༔ སྐུ་ལ་བསྡུས་ཤིང་ཡེ་ཤེས་ཀྱིས༔ འཁོར་ལོ་འབར་བའི་ངོ་བོར་བྱོན༔ རང་ལུས་བུམ་དཀྱིལ་གཏམས་པར་གྱུར༔ བུདྡྷ་ཚེ་ཡི་དངོས་གྲུབ་སྩོལ༔ གཏི་མུག་དབང་གིས་ཚེ་ཉམས་ན༔ ཆོས་དབྱིངས་ཡེ་ཤེས་ངོ་བོར་གསོས༔ ཨོཾ་ཡིག་དཀར་པོ་དབང་དུ་བསྡུས༔ ཐིག་ལེ་དཀར་པོས་གས་པ་སྦྱོར༔ ཟེར་ཐག་དཀར་པོས་ཆད་པ་མཐུད༔ ལྕགས་ཀྱུ་དཀར་པོས་ཡར་བ་ཁུག༔ ཚེ་བསོད་བདག་གི་ལུས་ལ་བསྟིམ༔ སྐུ་མཆོག་རྡོ་རྗེ་ཚེ་བརྟན་རྒྱ༔ ཆོས་དབྱིངས་ཡེ་ཤེས་དབྱིངས་སུ་ཐོབ༔ ཀྱཻ༔ ཉི་མ་ཤར་ལྷོ་ས་ཡི་ཁམས༔ རྣམ་དག་སངས་རྒྱས་སྤྱན་མ་ཡིས༔ ས་ཡི་ཁམས་ནས་བཅུད་བསྡུས་ལ༔ དྭངས་མ་ཆོས་འབྱུང་ངོ་བོར་བྱོན༔ སྙིང་པོ་ལམ་ཡིག་གསེར་གྱི་མདོག༔ ཆར་ལྟར་བབས་ཏེ་བུམ་པར་འཁྱིལ༔ ལུས་ལ་བདེ་བ་བསྐྱེད་དུ་གསོལ༔ རྒས་མེད་ལང་ཚོ་དར་བར་མཛོད༔ ཀྱཻ༔ ཉི་མ་ལྷོ་ནུབ་ཆུ་ཡི་ཁམས༔ རྣམ་དག་མཱ་ཀི་སྔོན་མོ་ཡིས༔ ཆུ་ཡི་ཁམས༴ དྭངས་མ་རིན་ཆེན་ངོ་བོར༴ སྙིང་པོ་བྃ་ཡིག་བཻཌཱུརྻའི་མདོག༔ ཆར་ལྟར་བབས་ཏེ༴ ལུས་ལ་བདེ་བ༴ རྒས་མེད་ལང་ཚོ༴ ཀྱཻ༔ ཉི་མ་ནུབ་བྱང་མེ་ཡི་ཁམས༔ རྣམ་དག་གོས་དཀར་དམར་མོ་ཡིས༔ མེ་ཡི་ཁམས༴ དྭངས་མ་པདྨའི༴ སྙིང་པོ་རྃ་ཡིག་བྱི་རུའི་མདོག༔ ཆར་ལྟར་བབས་ཏེ༴ ལུས་ལ་བདེ་བ༴ རྒས་མེད་ལང་ཚོ༴ ཀྱཻ༔ ཉི་མ་བྱང་ཤར་རླུང་གི་ཁམས༔ རྣམ་དག་དམ་ཚིག་སྒྲོལ་མ་ཡི༔ རླུང་གི་ཁམས༴ དྭངས་མ་རིན་ཆེན་ངོ་བོར༴ སྙིང་པོ་ཡྃ་ཡིག་མར་གད་མདོག༔ ཆར་ལྟར་བབས་ཏེ༴ ལུས་ལ་བདེ་བ༴ རྒས་མེད་ལང་ཚོ༴ ཀྱཻ༔ ནམ་མཁའ་སྔོན་པོ་ཆོས་ཉིད་དབྱིངས༔ རྣམ་དག་རྡོ་རྗེ་དབྱིངས་ཕྱུག་མས༔ ཆོས་དབྱིངས་བདེ་སྟོང་ཚེ་མཆོག་རྣམས༔ ཡེ་ཤེས་ལྔ་ཡི་ངོ་བོར་བསྡུས༔ རྡོ་རྗེ་འཆང་གི་རྣམ་པར་བྱོན༔ རྒྱལ་བ་རིགས་ལྔའི་རྣམ་པར་གྱུར༔ ཉོན་མོངས་དུག་ལྔས་ཚེ་ཉམས་ན༔ ཡེ་ཤེས་ལྔ་ཡི་ཐིག་ལེས་གསོས༔ ཐིག་ལེ་ལྔ་ཡི་ཉམས་པ་གསོ༔ ཟེར་ཐག་ལྔ་ཡིས་གས་པ་སྦྱོར༔ ཕྱག་རྒྱ་ལྔ་ཡིས་ཡར་བ་ཁུག༔ སྐུ་གསུམ་འགྱུར་མེད་རྡོ་རྗེའི་རྒྱ༔ ལུས་ངག་ཡིད་ལ་རྒྱས་ཐོབ་ཅིག༔ འཆི་བ་མེད་པར་བརྟན་པར་མཛོད༔ སྐྱེ་བ་མེད་པ་གནས་པར་མཛོད༔ རྡོ་རྗེ་ཚེ་ཡི་ལྷ་ཚོགས་དང་༔ བདག་ཅག་དབྱེར་མེད་ཉིད་དུ་གྱུར༔ སངས་རྒྱས་ས་ལ་རབ་ཏུ་གནས༔ སྐྱེ་འཆི་བྲལ་བའི་སྐུ་བརྙེས་ཏེ༔ རྡོ་རྗེ་འཆང་དབང་མྱུར་འགྲུབ་ཤོག༔ ཨོཾ་ཨཱཿཧཱུྃ་ཧྲཱིཿབུདྡྷ་སརྦ་བོ་དྷི་ས་ཏྭ༔ བཛྲ་ཨཱ་ཡུ་ཛྙཱ་ན་ཨ་མི་ཏ་བྷ་ཨ་མ་ར་ཎི་ཛཱི་ཝནྟི་ཡེ་ཛཿཧཱུྃ་སྭཱ་ཧཱ༔ སྔགས་བཟླས་སོ༔ ཨོཾ་ཨཱཿཧཱུྃ༔ ཚེ་ལྷ་རིག་འཛིན་ལྷ་ཚོགས་ཀྱིས༔ སོགས་དབང་བཞི་བླངས༔ ཧཱུྃ༔ དང་པོ་ཆོས་ཀྱི་དབྱིངས་ཀྱི་རྒྱ༔ སོགས་རྒྱས་གདབ༔ བཀྲ་ཤིས་སྨོན་ལམ་བྱའོ། །ཞེས་པའོ། །བླ་བླུ་ཟབ་མོ་རིག་འཛིན་པདྨ་འབྱུང་གནས་ཀྱིས་མ་འོངས་སེམས་ཅན་འཆི་བའི་འཇིགས་པ་ལས་སྐྱབས་ཕྱིར། མུ་ཁྲི་བཙན་པོ་ཉིད་ལ་གནང་སྟེ་ཁམས་ཀྱི་བྲག་རྡོ་རྗེ་ཁྱུང་རྫོང་གཏེར་དུ་སྦས། ང་ཡི་སྤྲུལ་པ་ཆོས་རྒྱལ་རྡོ་རྗེས་གཏེར་ནས་ཕྱུང་སྟེ་འགྲོ་བའི་དོན་ལ་སྤེལ་ཅིག ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ ཞེས་པའི་ཟབ་ཆོས་འདི་ཉིད་ཕབ་པའི་རྟེན་འབྲེལ་དུས་ལ་བབས་པས། ཤིང་ཕོ་སྟག་གི་ལོར། གནམ་བསྐོས་ཆིང་ཧུ་རིན་པོ་ཆེ་ནང་ཆེན་རྒྱལ་པོ། སྲས་ཡུམ་སྐུ་རིམ་ལ་ཚེ་སྒྲུབ་བླ་བླུ་ཟབ་གནད་དགོས་ཚུལ་བཀའ་གསུངས་སྤྱི་བོར་ཕེབས་ནས། རྒྱལ་ཡུམ་རིན་པོ་ཆེ་སྒྲོལ་མའི་མཚན་ཅན་གྱི་རྟེན་འབྱུང་། སྣོད་སྡེར་ཁྲ་ཆག་གས་མེད་པར་བཟང་པོའི་ནང་དུ། བཅུད་རྩི་བཅུད་མར་གྱི་གོང་བུ་གཉིས་ལྡན། མིང་མཚན་ཉིད་བཟང་བ་མགོན་པོ་དར་རྒྱས་ལ་བསྐུར་ནས་གནང་བའི་སྐབས་བྲི་བར་སེམས་པའི་དུས། ཨོ་རྒྱན་པད་འབྱུང་མཚོ་རྒྱལ་ཡབ་ཡུམ་གྱིས། བོད་ཡིག་གཏེར་ཚག་མེད་པར་བྲིས་ཤིག ཕོབ་ཅིག སྒྲུབས་ཅིག གསུངས་ནས་གཏེར་ལས་ཕབ་པ་བཀྲ་ཤིས།། ཨ་མི་དྷེ་ཝ་ཨཱ་ཡུ་སིདྡྷི་ཧཱུྂཿ ཧཱུྂ་ཧྲཱིཿ ཚེ་དང་ཡེ་ཤེས་འོད་དཔག་མེད༔ འཆི་མེད་པདྨ་འབྱུང་གནས་དང་༔ རྡོ་རྗེ་ཕག་མོ་མནྡ་ར༔ དབང་དྲག་ཀརྨ་དྲག་པོ་རྩལ༔ འཇམ་དཔལ་རྟ་མགྲིན་ཕྱག་རྡོར་དང་༔ མཁའ་འགྲོ་སྡེ་ལྔ་ཡཀྵ་མེ༔ ཁྱེད་རྣམས་ཐུགས་རྗེའི་མཐུ་སྟོབས་ཀྱིས༔ ཞེས་སོགས། སྐྱེ་འཆི་བྲལ་བའི་ལུས་ཐོབ་ནས༔ ཚེ་དཔག་མེད་དང་དབྱེར་མེད་ཤོག༔ ཚེ་སྙིང་བཟླས་པས་འགྲུབ། ས་མ་ཡ་རྒྱ་རྒྱ་རྒྱ༔ ཟབ་རྒྱ་རྒྱ་རྒྱ༔ ཞེས་པ་ཆོས་རྒྱལ་རྡོ་རྗེས་ཁྱུང་རྫོང་ནས་གཏེར་ནས་གདན་དྲངས་པའོ།།  །།